Source: http://sporttim.ro/articol/de-la-sfantu-gheorghe-cupa-romaniei-in-premiera-in-sistemul-final-8
Timestamp: 2019-05-27 02:57:06+00:00

Document:
De la Sfântu Gheorghe... Cupa României, în premieră în sistemul Final 8 - sporttim.ro
Sala ”Kati Szabo” din Sfântu Gheorghe a găzduit în februarie 2017 primul turneu final al Cupei României la baschet feminin într-un format cu 8 echipe, după ce până anul trecut sferturile s-au disputat tot în dublă manșă, iar Andreea Vlase a consemnat pentru Sporttim de la fața locului, meci de meci pe marginea evenimentului din județul Covasna, totul culminând cu apelarea la proba video pentru desemnarea câștigătoarei în actul final. Iată derularea competiției în ordine cronologică, de menționat fiind că doar două echipe din Liga Națională nu au participat la întrecere, în vreme ce formația gazdă a fost norocoasă la tragerea la sorți și a acces direct la turneul final, tot fără joc ajungând în Final 8 și CSM Târgoviște după ce a beneficiat de retragerea lui CSU Alba Iulia…
În schimb ACS BC Sirius Târgu Mureș, Olimpia CSU Brașov, CS Phoenix Galați și Universitatea Cluj-Napoca s-au calificat după victoriile din dubla manșă a optimilor, pe când CSM Satu Mare și CSBT Alexandria au fost „norocoasele învinse” care au obținut ultimele două bilete la Final 8.
Iată firul evenimentelor, așa cum a fost, de notat fiind și că în competiția eliminatorie se joacă cu regula celor două românce pe teren, nu una, ca în campionat…
Joi sunt programate celelalte două sferturi de finală. De la ora 17 Olimpia CSU Brașov și CS Phoenix Galați se duelează pentru un loc în careul de ași. Cele două formații s-au întâlnit și anul trecut în prima lor partidă la turneul final, atunci în semifinală, cu olimpicele câștigând acasă. Cele două sunt vecine de clasament în campionat, pe 4, respectiv 5. Meciul poate fi urmărit pe internet AICI.
De la ora 20 este programat singurul sfert de finală în care se înfruntă echipe care vor juca în grupa 7-10 în campionat. ACS BC Sirius Târgu Mureș este penultima în clasament, în timp ce CSBT Alexandria este pe 7. Și acest meci este transmis pe youtube.
Vineri se dispută semifinalele, de la ora 17 cea dintre gazde și CSM Târgoviște, urmată de la 20 de a doua semifinală. Finala competiției se va juca sâmbătă de la 16:15, iar duminică de la 17 e programat AllStar Game-ul.
CSM Târgoviște – CSM Satu Mare 72-60 (17-15, 17-19, 19-11, 19-15)
Înainte să intre, fanii cu abonamente au primit brățări de la căsuțele amplasate în fața sălii. Pe parchet era amplasată o masă cu obiecte promoționale: tricouri, șepci, eșarfe, căni cu însemnele clubului, dar și unele speciale cu sigla eveninemtului.
Prima partidă nu a avut o audiență foarte mare, aproximativ jumătate de sală fiind ocupată. Fanii din Sfântu Gheorghe prezenți la această partidă au susținut alb-roșiile de la CSM Satu Mare. CSM Târgoviște și CSM Satu Mare au deschis turneul cu un duel care în alte perioade dădea campioana.
Ardelencele au venit la această partidă cu doar 9 jucătoare pe foaia de joc, iar Uiuiu nu a intrat deloc, venind după o accidentare gravă. CSM Târgoviște a avut o noutate la această partidă, Alina Chivu, care a fost legitimată după ce clubul a îndeplinit cerințele impuse de Biroul Federal și astfel a primit din nou dreptul la transferuri de românce din campionatul intern. Alături de nou-venită, Tănase le-a mai trimis în 5-ul de start pe Green, Toma, Coker și Poole. Araujo a început meciul cu Reed, Olah (Orosz), Laza (Tarța), Baltic și Tavic.
Debutul partidei a fost destul de sărac în puncte, cu târgoviștencele reușind pătrunderi cu finalizare din apropierea inelului, în timp ce sătmărencele au avut probleme la finalizare. Satu Mare a preluat conducerea spre finalul sfertului, dar CSM Târgoviște a intrat în avantaj la prima pauză cu 17-15. Elevele lui Araujo s-au desprins la 23-28 după un contraatac și Tănase a cerut timp de odihnă. Larisa Toma domina lupta sub panou pentru Târgoviște, iar Reed a ratat pe contraatac și după a fost sancționată cu tehnic, spre nemulțumirea fanilor din tribune. La pauză scorul a fost egal, 34-34, după ce ambele formații au avut momente bune de joc în care au trecut pe rând la conducere.
CSM Satu Mare a pierdut-o pe Flavia Ferenczi, care la pauză a primit îngrijiri medicale dar nu a mai revenit pe teren. Astfel Araujo a rămas cu 7 jucătoare. CSM Târgoviște a jucat și cu trei românce în teren, au fost și câteva momente de întrerupere pentru că s-a oprit tabela. Pressing-ul portocaliilor le-a făcut pe sătmărence să aibă probleme la trecerea mingii în terenul advers în anumite momente. 53-45 a fost scorul la ultima pauză. În sfertul patru alb-roșiile au încercat o apărare mai agresivă și Batey a fost mai inspirată ca Baltic, punctând pe contraatac și din apropierea inelului, iar scorul s-a strâns la 62-56.
Portocaliile au gestionat mai bine finalul, profitând și de rotația mai lungă și s-au impus cu 72-60. Meciul a fost transmis în direct pe youtube.
Porche Poole a fost coșghetera partidei cu 19 puncte, multe venite după ce și-a întrecut adversara directă în duel 1 la 1. Pentru CSM Târgoviște au mai punctat: Coker 16 puncte (double-double cu 10 recuperări), Green 12 puncte, Toma 10 puncte (9 recuperări), Dincă 9 puncte, Fodor 4 și Chivu 2 puncte. Au mai intrat Cosby și Vîrjoghie. Morgan Batey a fost cea mai bună marcatoare de la Satu Mare cu 13 puncte (în mai puțin de 12 minute). Au urmat-o Reed cu 11 puncte (10 recuperări), Olah (Orosz) 11 puncte, Tavic 10, Baltic 9 puncte (12 recuperări), Laza (Tarța) 4 puncte și Ferenczi 2. A mai intrat Szmutku. Târgoviștencele au înscris 17 puncte după greșelile adverse și 46 de puncte din spațiul de trei secunde (Satu Mare a avut 8 puncte după greșelile adverse și 36 din spațiul de trei secunde). Ambele formații au stat prost la linia de fault, cu portocaliile transformând 4 din 8 libere, în timp ce alb-roșiile 6 din 13.
„Rezultatul a vorbit pentru noi. Suntem foarte dezamăgiți. Am sperat într-o victorie, am crezut că avantajul este la noi, am avut o mică presimțite că totul va fi bine. Din păcate am avut și o accidentare pe parcursul meciului, Flavia Ferenczi n-a mai putut să continue. Eu zic că și asta a contat. Noi am obosit, am avut o bancă scurtă. Nu am decât să felicit echipa adversă și să le urez mult succes în continuare”, a spus după meci Andreea Olah (Orosz), căpitanul lui CSM Satu Mare.
„Cred că apărarea a făcut diferența mai ales în sferturile 3 și 4, acolo s-a văzut și acolo ne-am și detașat. Eu cred că a fost un meci foarte frumos din ambele părți. Aici este eliminatoriu, dacă nu dai totul astăzi, mâine pleci acasă. Am dat fiecare echipă totul, noi am avut, să spunem, și mai mult noroc, poate și apărarea, și sunt foarte fericită că am câștigat”, a declarat veterana de la CSM Târgoviște, Larisa Toma.
Universitatea Cluj Napoca – ACS Sepsi SIC Sfântu Gheorghe 49-67 (7-20, 8-19, 11-18, 23-10)
După pozițiile din clasamentul final al fazei 1 din campionat, sfertul doi era capul de afiș. Se întâlneau liderul ACS Sepsi SIC Sfântu Gheorghe și ocupanta locului trei, Universitatea Cluj Napoca. Ultimele două dueluri directe le-au revenit verzilor cu diferențe sub 10 puncte.
Pentru al doilea sfert sala a fost aproape plină, cu niște locuri goale doar în spatele coșului din dreptul băncii clujene. Spectatorii au început să cânte încă de la încălzire. Aceștia le-au aplaudat pe jucătoarele clujene la prezentare, dar când crainicul a spus numele antrenorului Dragan Petricevic, publicul l-a huiduit, nemulțumit că tehnicianul de la U își trimite echipa să termine încălzirea după imnul național, când fanii locali au propria rutină și cântă imnul lor. După ce s-a încheiat acest moment specific sălii din Sfântu, suporterii și-au exprimat nemulțumirea printr-o nouă rundă de huiduieli, după care au revenit la susținerea favoritelor. Startul partidei a fost amânat cu câteva minute după ce din tribună s-a aruncat cu confetti și organizatorii au eliberat parchetul. Au ajutat și juniorii care se aflau în tribuna de pe parchet.
Petricevic a început partida cu Irimia, Mandache, Denson, Ross și Butulija, iar Mikes le-a trimis în teren pe Jeffery, Thompson, Marshall, Godri Părău și Huțanu. Denson a deschis scorul de la linia de fault, fiind singurul moment când jucătoarele echipate în negru au condus. Jeffery a punctat de la distanță și și-a dus formația în avantaj. Timișoreanca Godri Părău a pus probleme prin pătrunderi și și-a pus bine în valoare coechipierele, alb-verzile având un joc foarte cursiv, cu mingea circulând foarte rapid. Cealaltă jucătoare din Timișoara de la Sepsi, Ancuța Stoenescu, a intrat pe parcurs.
S-a văzut stabilitatea la nivelul lotului a campioanei en-titre care a făcut doar două transferuri după începutul sezonului (a revenit Thompson care a jucat și anul trecut la Sepsi, iar pivotul Shegog a debutat în sfertul de cupă). De partea cealaltă, clujencele nu s-au regăsit deloc în atac, având multe pase greșite și desincronizări. S-a văzut faptul că formația lui Petricevic este într-o continuă schimbare de la începutul sezonului. Doar Ross a jucat la această partidă dintre străinele care au început sezonul la Cluj, celelalte venind începând cu luna decembrie. Apărarea celor de la Sepsi a fost foarte energică, strângând de fiecare dată la omul cu mingea. În defensiva clujeană au fost momente de slăbiciune după blocaj, când omul mic cu mingea rămânea în mismatch cu om mare pe care îl depășea destul de ușor. Studentele au avut și ratări din poziții ușoare, iar după primul sfert scorul era 20-7 pentru Sepsi.
La prima pauză nu a fost nevoie de muzică de la stație pentru că suporterii din sală cântau suficient de tare. De fapt a fost un dialog între diverse sectoare ale sălii, cu cel în care era galeria strigând Hajra în direcțita altui sector, iar din acela li se răspundea. Petricevic a trecut-o pe Butulija fundaș, iar campioana europeană a reușit să puncteze după pătrunderi. Apărarea lui Mikes a pus constant presiune pe adversar, a câștigat mingi multe care s-au concretizat pe contraatac, cu o circulație foarte rapidă. Gazda turneului a punctat și din spatele semicercului, iar la pauza mare scorul era 39-15, cu U având doar patru coșuri din acțiune față de 15 ale alb-verzilor. Sfertul trei a fost primul în care clujencele au trecut de 10 puncte, dar tot gazdele s-au distanțat. A fost și o intrare mai tare la Godri Părău, sancționată cu antisportiv. Sepsi a continuat să puncteze pe contre și la ultima pauză scorul era 57-26 când în tribună se făceau deja valuri. La pauză de la stație s-a pus o melodie, acompaniată de spectatori, care au continuat să o cânte și după începerea sfertului patru. În ultima perioadă de joc au început să le intre și la oaspete „trițele”, iar Mikes rotea deja jucătoarele. La un momentdat a rămas mingea blocată la coș, iar arbitrul timișorean Alin Faur a fost cel care a deblocat-o, primind și el aplauze. U Cluj a redus ecartul pe final când a punctat și pe contre, dar era mult prea târziu pentru a conta, iar ACS Sepsi s-a calificat în semifinală după 67-49. Înregistrarea partidei poate fi urmărită AICI.
Dajana Butulija a fost coșghetera partidei cu 19 puncte, la care a adăugat 8 recuperări, dar și 9 mingi pierdute. Pentru U Cluj au mai înscris: Mandache 10 puncte, Agunbiade 7, Denson 5, Ross 3, Irimia 3 și Dixon 2 puncte. Janeesha Jeffery a fost cea mai bună
marcatoare a gazdelor cu 15 puncte. Pentru Sepsi au mai marcat: Marshall 14 puncte, Huțanu 9 puncte, Thompson 7, Harris 6, Kilin 5, Shegog 4, Godri Părău 4 puncte (6 pase decisive) și Stoenescu 3 puncte. 22 de puncte a marcat gazda întrecerii după cele 25 de mingi pierdute de U Cluj, dar și 38 de puncte din spațiul de trei secunde (față de 13, respectiv 18).
„Nu sunt prea multe de spus după o înfrângere atât de categorică. Chiar dacă la final am diminuat proporțiile scorului, înfrângerea este la o diferență foarte mare. Felicitări echipei gazdă. Noi efectiv nu am reușit să facem față evenimentului. Cred că dorința a fost mult prea mare. Am văzut la jucătoare zilele astea că s-au autoîncărcat mai mult decât era cazul. Nu suntem încă o echipă mai ales că suntem într-o fază permanentă de tranziție și de schimbări de jucătoare care pot să facă față așa ușor. Degeaba am repetat că noi astăzi trebuie să venim dintr-o postură să punem presiune pe echipa adversă, în sensul că ei sunt favoriți. Mă bucur că fetele au avut dorința să joace baschet. Nu înseamnă că nu cred în echipa mea în continuare și cred că o să mai jucăm noi baschet bun împreună cu echipa de la Sfântu Gheorghe. Cu siguranță asta nu e fața echipei noastre dar asta nu diminuează cu nimic efortul și jocul excepțional al echipei gazdă pe care o felicit”, a declarat Dragan Petricevic după meci.
Tehnicianul lui Sepsi, Zoran Mikes: „am deschis jocul exact cum m-am așteptat. Înainte de meci am spus că ne simțim confortabil în acest moment, în ultimul timp am jucat un baschet foarte bun, cu intensitate enormă și energie. Aveam senzația că putem să deschidem meciul așa. Am folosit această energie la început, în acel moment nu au putut să răspundă. Atmosfera în sală este foarte bună. Cred că am respectat planul de joc din primul moment, defensiv am făcut o treabă foarte bună, le-am ținut la 15 puncte în prima repriză. Sunt mulțumit cum am jucat. Poate e natural că am încetinit puțin în repriza a doua, probabil jucătoarele au început să se gândească la meciul următor. Este doar un prim pas, trebuie să uităm meciul și să ne gândim deja la Târgoviște”.
II… Joi 9 februarie
Cu CSM Târgoviște și ACS Sepsi SIC Sfântu Gheorghe deja în semifinale, două locuri mai erau disponibile pentru penultimul act. Vecinele de clasament din campionat, Olimpia CSU Brașov și CS Phoenix Galați, au deschis a doua zi de competiție la sala Kati Szabo din Sfântu Gheorghe. Așa cum era de așteptat, cele două formații au oferit o partidă foarte strânsă, cu 13 schimbări de lider și 10 egalități. Cel mai mare ecart a fost de 10 puncte pentru brașovence. A fost o reeditare a duelului din semifinale de anul trecut când tot brașovencele s-au impus.
Olimpia CSU Brașov – CS Phoenix Galați 71-64 (22-20, 14-16, 20-18, 15-10)
Olimpia CSU Brașov a suferit o pierdere importantă cu mai puțin de două săptămâni înainte de turneul final al cupei. Fundașul titular, Michaela Houser, s-a accidentat la mână la meciul de la Alexandria și este indisponibilă pentru Final 8. Houser a marcat câte 32 de puncte în ambele meciuri ale alb-albastrelor în această competiție. Dan Calancea a început partida cu Pesovic (integralistă), Ghizilă, Ardelean, Webb și Higgins, primele trei au jucat în trecut la Timișoara, Dora Ardelean fiind născută în orașul de pe Bega (în lot la Brașov mai e Andra Haas și în staff Miruna Crâsnic). În Banat a jucat până în acest sezon și Dumitrache, intrată în primul cinci al lui Phoenix Galați alături de Rutan, Filip, Covile și Steenholdt. Formația brașoveană a avut parte de o galerie importantă, profitând de apropierea celor două orașe. Partida a început într-un ritm foarte rapid, iar gălățencele au avut momente când au reușit să domine la recuperare sub coșul advers. Olimpia s-a desprins la 12-7, dar Phoenix a înscris pe coborârea pivoților după pick, dar și de la distanță pe tranziția ofensivă. Ghizilă a fost cea desemnată să o înlocuiască pe Houser și fundașul de 19 ani a strâns 3 faulturi în primele opt minute. Alb-albastrele făceau pressing avansat după libere, iar finalul sfertului a adus greșeli de ambele părți. Căpitanul brașovean, Biljana Pesovic, a marcat la ultima fază a perioadei de joc și Olimpia conducea cu 22-20 la prima pauză.
Tot Pesovic a deschis tabela și în sfertul secund, de după semicerc, sârboaica reușind să înscrie toate aruncările pe care le-a încercat în primele 17 minute când a marcat 15 puncte. În minutul 13, Rodrigues a făcut trei schimbări și una din cele vizate pentru a ieși nu și-a dat seama și a rămas pe teren câteva secunde, fiind 6 jucătoare în albastru închis. Arbitrii au invitat-o să iasă pentru a se relua jocul. A intrat pentru un minut și noua achiziție a Brașovului, Johnson, dar a ieșit repede. Cu Ghizilă având 3 faulturi, și mai tânăra Maria Ferariu conducea atacul pentru olimpice. Au fost momente în care jucătoarele ambelor echipe au avut probleme să controleze mingea, au fost și faze cu mai multe baschetbaliste pe jos, luptându-se pentru posesie. Dumitrache a marcat de la distanță și a fost aplaudată de o parte a sălii, din dreptul băncii gălățene. Și Filip a ajuns la 3 faulturi, au urmat reușite de la distanță pentru ambele echipe, iar la pauză scorul era egal 36-36. Gălățencele erau superioare la recuperări și puncte din spațiul de trei secunde, diferență recuperată de brașovence cu reușite de la distanță și de la linia de fault, dar și puncte înscrise după greșelile adversarelor.
Sfertul trei a fost din nou echilibrat, cu olimpicele conducând cu 56-54 la ultima pauză. Pesovic (de la distanță) și Higgins (3 points play) au desprins Olimpia la 62-56, cele două reușind să păcălească apărarea adversă cu un „dă și du-te”, finalizat simplu de sârboaică pentru 66-58. Time-out Phoenix, dar elevele lui Rodrigues nu au reușit să concretizeze cu coș recuperările ofensive. Ambele echipe au avut momente de derută în atac, cu pase greșite. Calancea le-a cerut din nou jucătoarelor sale pressing avansat după libere, trimițându-și pivoții înspre propriul teren, iar jucătoarele mici presau. Gălățencele nu au reușit să găsească soluții, ecartul a ajuns la zece lungimi, 70-60, iar căpitanul Filip a ieșit cu 5 faulturi cu un minut și jumătate până la final și meciul era jucat. Pivoții brașoveni rămâneau să încerce recuperarea la libere, iar galeria cânta „venim și mâine”. Steenholdt a „furat” o minge și a înscris ultimul coș al partidei care s-a încheiat cu victoria Olimpiei, scor 71-64.
Biljana Pesovic, cea mai bună marcatoare în duelul dintre Olimpia CSU Brașov și Phoenix Galați
Biljana Pesovic a fost coșghetera partidei cu 25 de puncte. Pentru formația brașoveană au mai înscris: Webb 16 puncte, Higgins 15 puncte (double-double cu 17 recuperări), Ardelean 8 puncte, Ghizilă 5 și Crăciun 2 puncte. Erica Covile a fost cea mai bună marcatoare de la Phoenix cu 17 puncte (double-double cu 14 recuperări), urmată de Steenholdt cu 15 puncte (și 11 recuperări). Au mai înscris: Rutan 10 puncte, Dumitrache 9, McKenzie 8 și Filip 5 puncte. Phoenix a stat mai bine la aruncările de două puncte (24 din 50 față de 17 din 42) și a dominat la recuperare: 46 de recuperări (19 ofensive/27 defensive) la 31 (7/24). Deși au avut atâtea recuperări ofensive, gălățencele au marcat doar 9 „second chance points”. Brașovencele au răspuns cu cele 9 „trițe” reușite (4 Galați) și șase libere marcate în plus. Înregistrarea partidei poate fi urmărită AICI.
„În ultimul sfert s-a făcut diferența. A fost un meci dificil, ne așteptam la acest lucru de la început. Noi am pregătit meciul foarte bine însă, din păcate, rezultatul nu a fost în favoarea noastră la sfârșit. Totdeauna se poate și mai bine. Din păcate adversarele au fost mai bune decât noi, însă acest lucru nu ne demoralizează, din contră, ne ambiționează ca pe viitor să demonstrăm mai multe și să avem rezultatul în favoarea noastră”, a declarat la finalul partidei fundașul lui Phoenix, Alexandra Dumitrache, completată de antrenorul său, Eugenio Rodrigues: „A fost un meci foarte strâns, era de așteptat. Meciurile din cupă au întotdeauna ceva special. În ultimul sfert Brașovul a fost mai experimentat decât Phoenix, cred că e o diferență mare și sunt mai multe detalii pe statistică ce duc la victoria Brașovului, ca eficiența la aruncări per ansamblu, la 2 și 3 puncte la finalul meciului”.
De partea cealaltă au vorbit Ioana Ghizilă și antrenorul Dan Calancea. „Este o bucurie pentru noi că am câștigat acest meci. L-am pregătit foarte bine toată săptămâna, domnul antrenor ne-a presat la cap, ca să spun așa. Adversarul chiar a fost pe măsura așteptărilor noastre, pot să felicit chiar și echipa înfrântă. Normal că suntem bucuroși și sperăm să jucăm din nou marea finală, să repetăm o nouă istorie frumoasă”, a spus Ghizilă, lăudată de antrenorul său.
„Cel mai important lucru este că am reușit să câștigăm. Sunt mulțumit de prestația întregii echipe dar aș vrea să subliniez, în mod deosebit, prestația celor 4 românce care au fost pe teren: Ioana Ghizilă, Maria Ferariu, Alina Crăciun și Dora Ardelean care realmente și-au îndeplinit cu brio sarcinile în teren, atât cele defensive, cât și cele ofensive. Sunt jucătoare, multe dintre ele, fără experiență. La fel de bună a fost și evoluția jucătoarelor străine cu care, de altfel, ne-am obișnuit pe parcursul acestui sezon”, a declarat Calancea.
ACS BC Sirius Târgu Mureș – CSBT Alexandria 80-66 (16-24, 16-19, 22-13, 26-10)
Ultimul sfert de finală a opus cele două formații de la turneul final care nu au prins grupa valorică 1-6 în campionat. Chiar dacă la prima vedere, luând în calcul locul din clasament, CSBT Alexandria părea favorită, formația din Teleorman a pierdut în acest an una din jucătoarele autohtone, Alina Chivu, care a mers la Târgoviște. Zakarias Steff le-a trimis în 5-ul de start a lui Sirius pe Robinson, Lovasz, Pop, Daniel și Gregory. Mădălin Piperea a răspuns cu Arnold, Voicu, Mihai, Rule și Mullings. Sala a fost ceva mai goală ca la meciul precedent, cu spectatorii încurajând formația din Târgu Mureș.
Debutul partidei a fost foarte alert, s-a sărit peste construcție și s-a jucat pe contre, cu tranziții foarte rapide. Au fost și destule pase greșite. Rule a punctat de după semicerc pentru 14-16, iar alb-roșiile de la Sirius nu puteau să transforme recuperările ofensive în puncte. Mureșencele au mai așezat atacul, în timp ce Arnold căuta să împingă foarte rapid mingea în față. După timpul de odihnă a lui Piperea când formația sa mai avea 6 secunde din atac s-a schimbat din nou fața jocului, cu teleormănencele așezând atacul și Sirius mergând din nou cartea vitezei. Robinson a încercat să păstreze o minge în teren și a ajuns în tribuna pentru jucătoare, aflată în spatele coșului (fără panou), dar la o distanță de siguranță. Nu s-a accidentat nimeni, 2-ul de la Mureș a continuat și la prima pauză scorul era favorabil Alexandriei, 24-16. Sfertul secund a fost asemănător ca desfășurare, cu ratări ale alb-roșilor după recuperări ofensive și desincronizări la pas. CSBT puncta de la distanță, dar rata de la linia de fault. Pe fondul acestui joc diferența creștea la 18 lungimi, 41-23 pentru CSBT Alexandria și la modul cum arăta Sirius partida părea că se îndreaptă spre o victorie clară. Mureșencele au încheiat sfertul cu un parțial de 9-2, Robinson a pătruns și a înscris pe sirenă. La pauza mare scorul era 43-32 pentru Alexandria, care marcase 6 din 10 „trițe”, dar ratase 5 libere.
Sirius a înscris toate cele patru aruncări de la distanță încercate în sfertul 3 și a reușit să pună presiune pe adversare. Mingea a circulat mult mai bine, fetele lui Piperea nu s-au regăsit la finalizare și Bartee a ratat ambele libere de două ori la rând. Spectatorii s-au trezit și ei și, entuziasmați de răsturnarea de situație, acompaniau cu aplauze atacurile mureșencelor. CSBT nu a găsit drumul spre coș în a doua jumătate a sfertului și Robinson își apropia echipa la doar două lungimi la ultima pauză: 54-56. Laudermill puncta de după semicerc și ducea după multă vreme pe Sirius în avantaj: 57-56. „Run-ul”alb-roșiilor a mers până la 23 de puncte și Sirius conducea cu 69-56 la jumătatea ultimului sfert. Voicu a acumulat 4 faulturi, iar înainte de libera suplimentară a lui Robinson la Alexandria s-au făcut schimbări și erau 6 jucătoare pe teren. După ce s-a remediat numărul, Robinson a ratat libera, iar Bartee marca de la linia de fault primele puncte ale Alexandriei după aproape zece minute de secetă, la intrarea în minutul 36.
Apărarea galben-albastră a cedat și la repunerea adversă de sub propriul coș, Daniel marcând simplu 2 puncte. Voicu a marcat primul coș din acțiune în ultimul sfert în minutul 37, dar deja soarta meciului era decisă chiar dacă în ultimele trei minute teleormănencele au făcut pressing avansat și au încercat să îi dea doar dribling-ul cu stânga lui Roinson sau să nu primească mingea. Acestea au forțat aruncările de la distanță dar nu au găsit ținta, Meszaroș a reușit un „3 points play” și ecartul era de 15 puncte în minutul 38. Spre final Alexandria domina la recuperare sub coșul advers, dar nu marca. În ultimele 40 de secunde CSBT nu s-a mai apărat, iar Robinson a fost schimbată și a primit aplauze.
S-a încheiat 80-66 și Sirius Târgu Mureș a reușit cea mai spectaculoasă revenire din primele două zile de la Final 8. Meciul poate fi văzut AICI.
Angel Robinson a reușit 25 de puncte și 12 recuperări cu CSBT Alexandria
Angel Robinson și-a condus echipa spre victorie cu un double-double: 25 de puncte și 12 recuperări, la care a adăugat 6 pase decisive, dar și 7 mingi pierdute. Multe dintre punctele 2-ului de la Mureș au venit pe final de atac cu pătrunderi sau aruncări în ultima secundă. Pentru Sirius au mai înscris: Daniel 18 puncte, Gregory 18 puncte, Pop 7, Meszaros 7, Laudermil 3 și Mc Cune 2 puncte. De partea cealaltă, Carla Bartee a încheiat în double-double cu 17 puncte și 12 recuperări. Pentru CSBT Alexandria au mai marcat: Arnold 16 puncte, Rule 15, Voicu 7, Mihai 7, Manea 2 și Mullings 2 puncte. Sirius a făcut diferența cu apărarea mai eficientă în partea secundă și cu reușitele de două, având 32 de puncte din spațiul de trei secunde față de 18 ale adversarelor. CSBT nu a mai fost la fel de exactă de la distanță în partea secundă când a înscris doar de trei ori din 15 încercări. 12 libere au ratat teleormănencele, în timp ce Sirius a marcat 14 din 16.
Mihaela Mihai, care a jucat peste 38 de minute la Alexandria, a spus la final: „A fost un meci foarte greu. Am sperat de la început că o să-l câștigăm. Dar, din păcate, în sferturile 3 și 4 nu am mai dat randament ca în primele două sferturi și ne pare rău că am pierdut și nu ne-am calificat mai departe. Am căzut noi, în primul rând nu ne-am mai apărat și asta s-a văzut. Au revenit și au câștigat, au fost mai bune”.
Antrenorul principal Mădălin Piperea și-a trimis secundul Călin Voicu la declarații. „Cupa României, ca și la alte sporturi, se pare că este o competiție a surprizelor, nu sunt favoriți. Eu am spus de la începutul meciului că plecăm amândouă echipele cu șanse egale chiar dacă ceilalți din lumea baschetului dădeau favorită Alexandria. Cred că în jocul echipei noastre a intervenit în primul rând oboseala. S-a văzut de la meciul cu Târgoviște, din campionat, când tot așa am făcut primele două sferturi foarte bune și în sferturile 3 și 4 am picat fizic. S-a adunat oboseala, am avut niște meciuri destul de tari în campionat acasă și asta și-a spus cuvântul asupra echipei. Este puțin inexplicabil dar eu cred că pun mai mult pe oboseală și lipsa de concentrare la finalizare. Avem foarte multe ratări de la libere. N-am mai avut claritatea aia în joc în sferturile 3 și 4, adversarele au revenit”.
Eroina celor de la Sirius, Angel Robinson, a spus la final: „În prima repriză au înscris 60% de la trei puncte, am fost leneșe în apărare. În repriza a doua am avut o mentalitate diferită, nu ne-am dat bătute, nu am încetat să luptăm și am reușit victoria împreună, ca o echipă”.
Antrenorul Zakarias Steff: „Bucuria, de data asta, este de partea noastră. Este un joc și mă bucur că am reușit să realizăm un spectacol într-o sală minunată și cred că majoritatea echipelor din țară sunt invidioase de acești frumoși și culți spectatori care sunt aici și încurajează de fiecare dată echipele, participă la competiția în sine. Este dovada, în primul rând, a uniunii de grup, am demonstrat încă o dată că și dacă suntem conduși putem să continuăm ideea jocului, să continuăm să punem presiune și să dovedim că suntem în măsură să batem orice echipă, ceea ce am demonstrat până acum și în campionat”, a declarat tehnicianul Mureșului, care a spus și ce le-a transmis la pauză fetelor sale: „Ar trebui să începem să jucăm baschet, ar trebui să uităm de presiune, ar trebui să lăsăm de la sine să vină jocul în sine, să nu încercăm să demonstrăm mai mult decât putem”.
Vineri sunt programate semifinalele Cupei României. De la ora 17 se întâlnesc ACS Sepsi SIC Sfântu Gheorghe și CSM Târgoviște, duel care în alte dăți decidea trofee. Partida poate fi urmărită pe youtube. De la ora 20 Olimpia CSU Brașov și ACS BC Sirius Târgu Mureș își dispută al doilea loc în marea finală. Meciul poate fi văzut AICI.
III… Vineri 10 februarie
Prima semifinală a opus două mari rivale: ACS Sepsi SIC Sfântu Gheorghe și CS Municipal Târgoviște. După parcursul din campionat (o singură înfrângere în 18 etape) și jocul solid din partida cu U Cluj, Sepsi pornea cu prima șansă. Dar CSM Târgoviște era singura formație care a învins pe Sepsi în campionat, 49-36 la Târgoviște în etapa a 2-a. De atunci elevele lui Zoran Mikes aveau 16 victorii la rând. Nu trebuie uitat că în cupă se joacă cu 2 românce în teren, spre deosebire de campionat unde se folosește regula cu o jucătoare autohtonă. Dâmbovițencele au avut un meci mai echilibrat în prima zi a turneului final când au depășit CSM Satu Mare cu 12 puncte după ce la pauză scorul era egal. Gazdele turneului au dominat debutul partidei cu Universitatea Cluj și au avut un final de meci mult mai liniștit.
ACS Sepsi SIC Sfântu Gheorghe – CS Municipal Târgoviște 55-58 (14-12, 16-11, 13-13, 12-22) VIDEO
Meciul care a deschis a treia zi la Sfântu Gheorghe a început cu aproape 10 minute întârziere (după ce au reușit organizatorii să curețe parchetul de confetti și s-au făcut și reglajele la tabelă). Zoran Mikes a început partida cu Jeffery, Thompson, Marshall, Godri Părău și Huțanu. Tănase le-a trimis în formula de start pe Green (integralistă), Toma, Dincă, Coker și Poole. Începutul meciului a fost echilibrat, cu oaspetele preluând conducerea și gazdele egalând la 2 și la 4. Huțanu a înscris de la distanță și a dus alb-verzile pentru prima dată în avantaj, 7-4. S-a jucat rapid pe tranziția ofensivă, dar au fost și destule greșeli de ambele părți. Timișoreanca Godri Părău a reușit cinci puncte la rând și și-a dus formația la 14-10. Time-out Târgoviște și Sepsi a ieșit la pressing sus. Coker a coborât în spațiul de trei secunde și a primit pas de la Toma, a controlat mingea cu emoții și a înscris ultimul coș al primului sfert la capătul căruia conduceau gazdele cu 14-12. Godri Părău a marcat jumătate din punctele formației sale în prima perioadă de joc.
Jeffery a marcat 8 puncte pentru Sepsi în prima jumătate a sfertului doi, oaspetele au schimbat-o pe Toma cu Fodor, scăzând talia sub panou. A intrat și timișoreanca Stoenescu, care a fost dărâmată de o adversară, sala a cerut fault ofensiv, dar veterana a fost sancționată cu fault, spre nemulțumirea fanilor care protestau destul de vocal. Chivu a punctat de la distanță și Sepsi rata două libere pentru a doua oară în acest sfert. Poole a înscris pe sirena care anunța finalul atacului și gazdele au cerut să fie invalidat coșul pentru că ar fi venit prea târziu. 28-19 după coșurile lui Shegog și Godri Părău, iar pivotul Toma puncta de după semicerc pentru 28-22, după care transforma una din două libere. Ultima achiziție de la Sepsi a stabilit scorul la pauza mare: 30-23 pentru gazde. Sepsi avea 16 puncte din spațiul de trei secunde față de 8 ale oaspetelor, iar elevele lui Mikes au marcat 8 puncte pe contraatac.
Sfertul trei a început cu ratări de ambele părți și Coker a înscris primele puncte după mai mult de un minut și jumătate. A urmat „run-ul” de 8 al gazdelor care s-au distanțat la 38-25, cea mai mare diferență. Sepsi a încercat apărarea în zonă, CSM a pierdut mingea pentru că nu a găsit inelul în cele 24 de secunde și liberele lui Godri Părău duceau din nou ecartul la 13 puncte. Mikes și-a scos fundașul titular în mai multe momente din acest meci și a făcut destul de multe schimbări. Poole a marcat de la distanță, Shegog a fost sancționată cu 3 secunde și tânăra Vîrjoghie puncta de la semidistanță pentru 40-32. Coker reducea ecartul la sub 10 puncte, dar rata libera splimentară. Tănase a fost avertizat că la următoarele proteste va fi sancționat cu tehnic, iar Coker a marcat, după o acțiune individuală, pentru 43-36, scorul ultimei pauze. Din nou, în pauza dintre sferturi, fanii gazdelor au întreținut atmosfera. Dincă a marcat de după semicerc pentru 43-39 și au urmat atacuri ratate de ambele părți (24 de secunde).
Green a scuturat plasa de la distanță și strângea scorul la 43-42. Mikes a încercat să joace cu ambii fundași în teren (Godri Părău și Kilin). Coker a reușit un „3 points-play” și o nouă reușită de afară a lui Green ducea „run-ul” oaspetele la 14 puncte, cu CSM Târgoviște revenind la conducere: 43-48 în minutul 34. Sala simțea momentul dificil al favoritelor și cânta din ce în ce mai tare, cu huiduieli pe atacul advers. Au început și ratările de la linia de fault ale gazdelor după ce Marshall a transformat una din două libere. Atunci au intrat în sală și jucătoarele de la Brașov care au fost surprinse când au văzut că CSM Târgoviște conducea (44-48) cu șase minute și jumătate până la final. Într-un mare vacarm Sepsi a egalat la 48 (contră reușită de Jeffery, capac Harris la Green și Marshall transforma ambele libere). Spre deosebire de meciul din prima zi când la alb-verzi mingea a circulat foarte bine, jucând ca o echipă, în meciul cu rivala din Tâgoviște jucătoarele din Covasna au încercat mai multe acțiuni individuale. Toma a făcut faultul 4 și a fost retrasă pe bancă, una din două libere transformate de Marshall și time-out CSM. Godri Părău și-a dus din nou echipa în avantaj cu două libere transformate (51-48), dar a ratat alte două. Și Chivu a fost imprecisă de la linia de fault, cu una din două marcate. Din nou timp de odihnă și în tribune se făceau valuri, iar Tănase a avut din nou ceva de comentat cu arbitrii, care l-au sancționat cu tehnic. Godri Părău a transformat libera, CSM a încercat apărarea în zonă și Huțanu ducea scorul la 54-49 cu două minute rămase din joc.
Poole a dus CSM Târgoviște în avantaj
Spre final jocul a fost lăsat destul de liber, fiind permise contacte care la început de partidă erau fluierate. Toma a înscris de după linia de 6,75 din 0 grade dreapta, pas greșit al oaspetelor, dar și gazdele au comis turnover (3 secunde). Spectatorii erau în picioare și Coker egala, 54-54, dar rata libera suplimentară și coechipierele sale nu au stat pentru recuperare. Intercepție a oaspetelor și Poole le-a dus în avantaj, 54-56, dar rata și ea libera suplimetară. Godri Părău a redus diferența după ce prima liberă i-a ieșit din coș și a doua a intrat cu emoții (55-56 cu 10 secunde până la final). Time-out Târgoviște și a urmat faultul gazdelor după două secunde. Căpitanul dâmbovițencelor, Green, a transformat ambele libere și ducea scorul la 55-58 cu 8,6 secunde rămase din joc. Time-out Sepsi. Jeffery s-a grăbit să arunce de la distanță după doar trei secunde și nu a atins nici măcar inelul. S-a încheiat 55-58 și CSM Târgoviște revine în finala competiției eliminatorii după patru ani de la ultima apariție când și câștiga trofeul. Gazdele au ratat prea multe libere în ultimul sfert (5 din 13), iar oaspetele nu au cedat deși erau conduse. La final publicul le-a aplaudat pe jucătoarele în alb, care erau vizibil afectate de înfrângere, Stoenescu părăsind sala în lacrimi.
Coker în duel cu Godri Părău
Monique Coker a fost cea mai bună marcatoare a partidei cu 17 puncte. Porchia Green a încheiat în double-double cu 12 puncte și 11 recuperări. Pentru CSM Târgoviște au mai înscris: Toma 11 puncte, Poole 9, Chivu 4, Dincă 3 și Vîrjoghie 2 puncte. Au mai jucat Cosby și Fodor. Annemarie Godri Părău a fost cea mai bună marcatoare de la gazde cu 15 puncte. Pentru ACS Sepsi au mai înscris: Jeffery 14 puncte, Marshall 9 puncte (10 recuperări), Shegog 8 puncte, Huțanu 5 și Thompson 4 puncte (10 recuperări). Au mai intrat Stoenescu, Kilin și Harris. Ambele echipe au marcat 14 aruncări de două puncte, iar oaspetele au făcut diferența de afară (7 „trițe” față de 4). Sepsi a beneficiat de 26 de libere din care a transformat doar 15, în timp ce dâmbovițencele au avut 14 și au înscris 9.
„Cred că nu am pierdut meciul în ultimele secunde. L-am pierdut mai devreme, poate chiar înainte de meci. Se întâmplă uneori să pierdem meciuri împotriva unei echipe mai slabe și vom arăta asta în campionat. Vreau să felicit echipa care a câștigat jocul și să le urez noroc în finală, dar am o încredere uriașă în echipa mea că vom reveni și vom fi buni în superligă și în play-off. Cred că trebuie să analizăm în vestiar. Îmi pare foarte rău pentru oamenii de aici că nu am putut să obținem această victorie”, a spus la finalul partidei Zoran Mikes, antrenorul lui ACS Sepsi.
Cătălin Tănase (antrenor CSM Târgoviște): „Am făcut un meci mare. Numai făcând un meci mare poți să câștigi la Sfântu Gheorghe împotriva echipei din Sfântu Gheorghe care este foarte puternică, cu trofee în spate, cu al 6-lea jucător, publicul acesta minunat. Vreau să-i felicit, chiar dacă nu ne convine, trebuie să recunoaștem că au un public minunat care încurajează permanent echipa. Dar sunt norocos că am fete foarte experimentate în echipă care nu se intimidează așa ușor și care, din contră, se mobilizează în momentul când joacă împotriva unui așa public. Întotdeauna jucăm absolut toate meciurile la victorie, nu cedăm niciodată. Mă bucur că am reușit să transmit acest lucru și jucătoarelor. Sper și îmi doresc foarte mult să câștigăm Cupa României. Am 4 trofee până acum și, de ce nu, mâine să fie al 5-lea. Dar trebuie să fim cu picioarele pe pământ, sper să reușim în această noapte să recuperăm fetele și să jucăm mâine același baschet care l-am jucat și astăzi”.
Olimpia CSU Brașov – ACS BC Sirius Târgu Mureș 72-57 (20-10, 22-17, 20-16, 10-14) VIDEO
După rezultatul din primul meci al zilei sala a fost mult mai goală la al doilea, cu doar 640 de spectatori (conform statisticii), mai puțin de jumătate față de meciul ce a deschis ziua. Cu jumătate de oră înainte de a doua semifinală a venit galeria brașoveană, la fix să-și aplaude favoritele când au ieșit la încălzire. Dan Calancea a început în formula Pesovic, Ghizilă, Ardelean, Webb, Higgins, cu timișoreanca Ardelean având cele mai multe minute pe teren (33:48). De partea cealaltă, antrenorul lui Sirius, Zakarias Steff, a început partida cu Robinson, Pop, Meszaros, Daniel și Gregory. Robinson a deschis scorul după o pătrundere reușită și a fost singurul moment când formația din Târgu Mureș a condus. Ambele echipe au avut destule ratări la început, dar brașovencele s-au desprins la 9-2. Apărarea alb-albastrelor a fost mai agresivă și a reușit să câștige câteva mingi, iar Webb a fost în mână la stop-șuturile de două puncte. 20-10 a fost scorul la prima pauză. Calancea a început din primul sfert să își schimbe jucătoarele de bază.
Mureșencele au luat foarte multe acțiuni pe cont propriu și au ratat, Olimpia s-a distanțat la 29-15, iar Sirius încerca o tranziție ofensivă foarte rapidă. Crăciun a fost sancționată cu antisportiv când a oprit o contră, dar Pop a ratat ambele libere. Au fost greșeli de ambele părți și brașovencele erau cu 4 oameni mici în teren și cu Ardelean pivot. Pop a marcat de după semicerc, a strâns ecartul la zece lungimi și revenea pivotul principal al Brașovului, Higgins. Ferariu a avut probleme să o oprească pe Robinson, mult mai solidă, dar americanca de la Sirius nu a mai înscris la fel de mult ca în victoria cu CSBT Alexandria din urmă cu o zi. 42-27 a fost scorul la pauza mare. Pesovic și Higgins s-au găsit foarte bine pe teren și au reușit câteva acțiuni în viteză. Pesovic a acumulat 3 greșeli personale și în locul ei a intrat cealaltă timișoreancă din lotul Olimpiei, Haas. A intrat și noul fundaș al brașovencelor, Johnson, dar s-a văzut că nu a venit de prea mult timp la echipă. La ultima pauză scorul era 62-43.
Calancea a început ultimul sfert cu americanca nouă și patru românce în teren. Emese Gal a reușit două „trițe” și își apropia echipa la 62-49. Time-out Olimpia și reveneau stranierele principale pe teren. Galeria brașoveană cânta de la jumătatea ultimului sfert „Venim și mâine” și cel mai mare ecart a fost de 21 de puncte, 72-51, după reușita de afară a lui Ferariu. Cu trei minute înainte de final antrenorul brașovean a schimbat liniile, ca la hochei, cu jucătoare foarte tinere. Sirius a dus mingea mult mai ușor sub panou și a redus diferența, astfel că s-a terminat 72-57 și Olimpia CSU Brașov s-a calificat în finala Cupei României pentru al doilea an la rând, după ce sezonul trecut găzduia turneul final și pierdea în ultimul act cu Sepsi.
Adrienne Webb, coșghetera din a doua semifinală
Adrienne Webb a fost coșghetera partidei cu 20 de puncte, la care a adăugat 9 recuperări. Pentru Olimpia CSU Brașov au mai înscris: Higgins 16 puncte (9 recuperări), Pesovic 14 puncte, Ferariu 9, Ghizilă 6, Crăciun 5 și Ardelean 2 puncte. Angel Robinson a fost cea mai bună marcatoare de la Sirius cu 18 puncte, urmată de Gregory cu 12 puncte. Au mai înscris: Gal 9 puncte, Laudermill 5, Meszaros 4, Daniel 4, Pop 3 și Lovasz 2 puncte. Brașovencele au reușit cu 10 aruncări de două puncte în plus, în timp ce mureșencele au avut două „trițe” în plus.
Zakarias Steff: „La Brașov s-a văzut că s-a lucrat în echipă (kinetoterapeuți, maseuri și alții), implicit fetele care au dat dovadă de prospețime (fizică și mentală)evidentă, fapt care s-a văzut și pe baza scorului și pe baza jocului în sine. Azi nu am putut să jucăm ca o echipă, am jucat mai mult pe valori individuale care la nivelul acesta nu te iartă”.
Tehnicianul de la Sirius și-a exprimat dezaprobarea cu privire la un turneu final de 8 echipe: „Contrazic tuturor principiilor de învățare, de antrenament sportiv, cum poți să pregătești o echipă să joace trei meciuri în trei zile și paralel să joace în campionat peste patru zile. Și, bineînțeles înainte. Bine că nu s-au accidentat fetele și campionatul poate să continue. Final 8 și final 10 ar fi fost tot același lucru, nu sunt de acord cu așa ceva. Laude pentru organizatori și sponsori, pentru acești spectatori care ar vrea fiecare oraș să-i aibă”.
Antrenorul Olimpiei și-a felicitat omologul pentru munca depusă la Târgu Mureș. „Ne așteptam la un meci greu. Sistmeul acesta knock-out este pentru fiecare echipă cu șanse reale. Până la urmă am jucat mult mai ușor decât ne-am fi așteptat. Probabil echipa din Târgu Mureș n-a mai rezistat fizic. Sperăm să jucăm cât se poate de bine finala cu echipa din Târgoviște. La ultimul meci de acasă cu Târgoviște eram imediat după accidentarea lui Houser și n-am găsit soluțiile bune în acele jocuri. Să nu uităm că la meciul tur, când am fost în formulă completă, am câștigat meciul de la Târgoviște. Probabil că în acest moment sunt favoriți cei de la Târgoviște, din punctul ăsta de vedere că noi am adus o conducătoare de joc acum trei zile. Luni, marți, miercuri e foarte greu să integrezi o jucătoare. Vom face tot posibilul să câștigăm. E foarte greu pentru că noi avem rotație din jucătoare tinere și foarte tinere, lipsite de experiență. Cred că e greu și pentru Târgoviște, cu tot respectul pentru tot ce face Larisa Toma pe teren, dar e foarte greu pentru ea să reziste trei jocuri la rând. Sperăm să fie un spectacol agreabil pentru cei care vor fi prezenți la joc”, a declarat Dan Calancea.
CSM Târgoviște a avut o zi de pauză între primele două meciuri, dar a tras în ambele până la capăt pentru a obține calificarea mai departe. În schimb, Olimpia va juca al treilea meci în trei zile. Calancea și-a permis să-și rotească jucătoarele în meciul cu Sirius și să-și mai odihnească piesele de bază.
Finala Cupei României este programată sâmbătă 11 februarie de la ora 16:45, fiind singurul meci transmis de DigiSport de la acest turneu.
IV… Sâmbătă 11 februarie
CS Municipal Târgoviște a câștigat Cupa României la baschet feminin după un final dramatic cu Olimpia CSU Brașov. A fost nevoie de proba video pentru desemnarea câștigătoarei, iar târgoviștencele s-au impus cu 64:63, pe sferturi 15-19, 13-20, 22-14, 14-10. Brașovencele au condus la 15 puncte în sfertul trei, dar au avut probleme să marcheze pe final și fosta campioană a gestionat mai bine ultimele minute. Poole a înscris cu 2,5 secunde rămase din joc, iar olimpicele s-au bucurat câteva secunde după ce Higgins a trimis în coș mingea cu un tip-in. Arbitrii au mers în carul de transmisie și la revenirea lor în sală jucătoarele în portocaliu au fost cele care au sărbătorit.
CSM Târgoviște – câștigătoarea Cupei României 2017
CSM Târgoviște a ajuns în finală după ce a trecut de CSM Satu Mare în prima zi a Final 8-ului cu 72-60, iar în a treia zi de competiție a eliminat gazda ACS Sepsi SIC după un meci cu final încins. A fost 58-55 pentru dâmbovițence care au fost conduse cu 13 puncte în sfertul trei. CSM s-a calificat fără joc la turneul final după ce la tragerea la sorți a picat cu CSU Alba Iulia, care s-a retras. De cealaltă parte, Olimpia CSU Brașov a jucat și în optimi unde și-a împărțit victoriile cu CSM Satu Mare, iar alb-albastrele au trecut mai departe cu +3. La Sfântu Gheorghe, fără coșghetera din Cupă (Houser – accidentată), formația din Brașov a deschis turneul final cu o victorie muncită cu CS Phoenix Galați, 71-64, cu diferența făcută pe final. În penultimul act elevele lui Dan Calancea s-au impus lejer cu ACS BC Sirius Târgu Mureș, scor 72-57, dar diferența putea să fie mai mare. Dâmbovițencele au avut o zi de pauză între primele două meciuri, dar au tras tare până la final cu Sepsi în timp ce brașovencele se pregăteau de al treilea meci în trei zile, în cel de-al doilea au putut să distribuie minutele și să mai odihnească piesele de bază.
Spre deosebire de meciurile gazdelor unde sala se umplea cu destul timp înainte de startul partidei, la finală sala a început să se umple cu un sfert de oră înainte de primul fluier. CSM Târgoviște anunța sâmbătă dimineață, prin intermediul paginii de facebook, că pune la dispoziție autocare pentru deplasarea la Sfântu Gheorghe. Brașovenii cântau deja din ultimul sfert al semifinalei „venim și mâine” și au apărut, mai târziu ca în zilele precedente. După ce formația lor a fost eliminată de CSM, suporterii locali s-au alăturat galeriei alb-albastre în susținerea olimpicelor, mai ales după ce galeria târgovișteană a început să strige România (și a avut unele gesturi provocatoare pentru spectatorii locali, fiind cunoscută relația tensionată dintre suporterii ultimelor două campioane).
În Cupă e obligatorie prezența a două românce pe teren pe toată durata partidei, astfel că crește importanța jucătoarelor autohtone. Cătălin Tănase le-a trimis în 5-ul de start al CSM-ului pe Green (integralistă), Toma, Dincă, Coker și Poole. Dan Calancea a început partida în formula: Pesovic, Ghizilă, Ardelean, Webb și Higgins. Cu excepția Dorei Ardelean, celelalte patru jucătoare au jucat tot meciul, ceea ce s-a simțit la final. Înainte de angajament cele două galerii au alternat momentele în care cântau. Dincă a deschis scorul, de la distanță, iar Webb și Higgins au dus Olimpia în avantaj, 3-4. A fost un joc rapid la început, iar brașovencele s-au apărat în zonă 3-2, cu capcane pe colțuri. Poole a rămas să joace 1 la 1 pe jumătatea stângă și a înscris de după semicerc, cu om în față, iar primul fault a venit abia în minutul 8. Târgoviștencele au avut faze când au plimbat bine mingea pe semicerc și au forțat adversarele să alerge mult pentru a bloca omul liber. Olimpia conducea la prima pauză cu 19-15, cu Webb reușind 11 puncte în primul sfert. Au fost doar două faulturi în prima perioadă de joc și nu s-a acordat nici o liberă.
Tănase a făcut schimbări în sfertul secund, portocaliile au încercat să nu îi permită fundașului advers, Ghizilă, să primească, dar Ardelean a dus mingea în terenul advers și a înscris două puncte. Pesovic a reușit două „trițe” cu care a dus Olimpia la 29-17 în minutul 14. La time-out se auzeau ambele galerii strigând CSM și CSU, la concurență cu muzica de la stație. După timpul de odihnă brașovencele au trecut la apărarea om la om. Au fost și ceva probleme cu timpul de pe tabelă, arbitrii oprind jocul pentru a le cere celor de la masă să adauge secunde în plus, după ce acestea s-au scurs când nu s-a oprit cronometrul deși mingea nu era în joc. Târgoviștencele au ieșit la pressing pe tot terenul, în timp ce olimpicele au revenit la zonă. Crăciun a făcut pași când își pregătea stop-șut-ul, iar Poole a punctat ușor. Green i-a furat mingea fundașului advers și a dus scorul la 26-31. Ghizilă a punctat de la distanță pe final de atac, iar Dincă ajungea la trei greșeli personale după ce a făcut două faulturi în interval de doar câteva secunde când încerca pressing avansat. Webb a refăcut diferența de două cifre, iar Poole a ratat toate cele 3 libere de care a beneficiat după faultul pe aruncarea de afară. Ghizilă a punctat din nou de după semicerc și a fost o fază când mingea a intrat în coșul alb-albastrelor după ce Higgins și Toma s-au luptat la recuperare. Scorul la pauza mare a fost 39-28 pentru Olimpia CSU Brașov care avea 4 reușite de două puncte în plus și o „triță”, iar nici una din echipe nu a marcat de la linia de fault.
Coker a ratat două libere în debutul reprizei secunde, iar Webb a pus cea mai mare diferență pe tabelă, 43-28 pentru brașovence. Poole a înscris de după semicerc, pe sirena ce anunța finalul atacului, iar Dincă ajungea la 4 faulturi. Au apărut greșelile pe construcția brașoveană și Poole era prima care marca de la linia de fault în acest meci. Aceeași jucătoare a început să șchiopăteze și a ieșit în afara terenului când mingea era în joc, după care a reintrat în teren, așteptând să fie schimbată. Brașovencele au avut multe pătrunderi încheiate cu ratări la această finală. La o parte din aceste acțiuni nefinalizate cu coș alb-albastrele au cerut fault, dar nu s-a fluierat nimic. Cosby a reușit un „3 points play” și își apropia formația la patru lungimi, 43-47. Pesovic a înscris de la distanță, Fodor și Coker au strâns ecartul la trei lungimi, iar Webb și Poole au marcat de după semicerc, ducând scorul la 53-50 pentru Olimpia la ultima pauză.
Coker a marcat de două ori din apropierea inelului și a dus formația dâmbovițeană în avantaj, 54-53 în minutul 31. Pressing-ul avansat făcut de târgoviștence în repriza secundă le-a dat mari bătăi de cap adversarelor care nu au mai avut aceeași eficiență în atac. Dacă în alte partide olimpicele aveau o colaborare foarte bună între oamenii mici și pivot, în finală au fost mult mai multe acțiuni finalizate de afară sau cu pătrunderi ale jucătoarelor de perimetru. Ghizilă a readus Olimpia la conducere cu o „triță”, dar Poole și Dincă au răspuns în aceeași manieră și duceau scorul la 60-56. Pesovic a transformat singurele două libere ale olimpicelor, iar la pressing-ul care le-a urmat Ardelean a furat mingea și a egalat la 60. Coker a punctat pe sirenă, iar Ghizilă scutura plasa de la distanță și Olimpia conducea cu 63-62 cu trei minute și jumătate rămase din joc. Deși au avut probleme să concretizeze pătrunderile, alb-albastrele au continuat să meargă pe această soluție, fără să folosească prea multe scheme. Toată sala striga CSU, CSU și au fost aproximativ două minute când nu s-a marcat.
Cu 49 de secunde înainte de final Tănase a cerut timp de odihnă, iar după ratarea brașoveană portocaliile au plecat în căutarea coșului. Calancea a cerut fault și Ghizilă l-a făcut cu 14,8 secunde rămase din joc. Time-out Tănase și Calancea a cerut fragmentarea jocului cu fault (brașovencele aveau doar 2 faulturi în sfertul patru și puteau să mai facă două faulturi jos fără să dea libere). Ghizilă s-a apărat la Poole și nu a oprit-o cu fault, iar americanca a pătruns și a înscris. 64-63 cu 2,5 secunde până la final și antrenorul brașovean a cerut timp de odihnă. Pesovic s-a demarcat în stânga și două adversare au ieșit să o închidă. Dezechilibrată, sârboaica a aruncat de pe semicerc, mingea nu și-a găsit ținta, iar Higgins a trimis-o în coș cu un tip-in.
Brașovencele sărbătoreau… la fel și majoritatea spectatorilor. După câteva secunde Higgins le făcea semn arbitrilor să valideze coșul și era din ce în ce mai clar că aceștia nu sunt convinși de valabilitatea coșului și Grigoraș a cerut să vadă înregistrarea în carul Digi. Același Grigoraș a apelat la video în acest sezon la meciul de la Târgu Mureș când a anulat coșul înscris de Rambo de la BC SCM Timișoara după ce a văzut pe înregistrare că acesta a venit după ce s-au aprins ledurile roșii de pe panou.
Grigoraș a luat-o și pe Csender să vizioneze reluarea și au fost momente de incertitudine și de așteptare. Până să revină cei doi arbitri în sală, cei din Târgoviște au primit informația că nu e valabil coșul și au început să se bucure în timp ce brașovenii așteptau decizia. (VIDEO cu imaginile oferite de cei care au transmis partida) Grigoraș s-a dus în cercul de la centru și a făcut semnul că nu este valabil coșul lui Higgins, astfel că cei de la CSM Târgoviște s-au bucurat la final după ce au câștigat cu 64-63. A fost a doua finală de cupă pierdută la rând pentru brașovence, dar de această dată au fost foarte aproape de trofeu.
Porsche Poole, MVP-ul finalei
Porsche Poole a fost coșghetera partidei cu 23 de puncte și a primit titlul de MVP. Pentru CSM Târgoviște au mai înscris: Coker 14 puncte (plus 9 recuperări), Dincă 9 puncte, Green 7 puncte (10 recuperări), Cosby 5 puncte, Toma 2 puncte (9 recuperări), Vîrjoghie 2 puncte și Fodor 2 puncte. A mai intrat Chivu. De partea cealaltă Adrienne Webb a fost cea mai bună marcatoare cu 22 de puncte (24 la eficiență). Pentru Olimpia au mai înscris: Pesovic 17 puncte (5 pase deicisive), Ghizilă 12 puncte, Higgins 6 puncte (17 recuperări), Ardelean 4 puncte și Crăciun 2 puncte.
De menționat că la Olimpia au intrat doar 6 jucătoare și patru dintre acestea au fost integraliste (Pesovic, Ghizilă, Webb și Higgins), doar Ardelean făcând schimb cu Crăciun pentru un sfert de oră. Tănase a folosit 9 jucătoare. Green a fost integralistă, Toma, Coker și Poole au jucat în jur de 34 de minute, iar Dincă s-a apropiat de o jumătate de oră. Cosby a stat 10 minute pe parchet, Chivu 6 minute și jumătate, iar Vîrjoghie și Fodor, în jur de 5. Distribuția minutelor a contat mai ales pe final când la brașovence s-a văzut oboseala, atât la finalizare, cât și în luarea deciziilor.
Cele două echipe au înscris la fel din acțiune: 17 coșuri de două puncte și 9 de trei. Târgoviștencele au avut o precizie mai bună din interiorul semicercului (49%, având 35 de încercări de două puncte, față de 37% cât au avut brașovencele care au dat 46 de șuturi de două puncte). De la distanță procentajul mai bun a fost al alb-albastrelor care au marcat 43% din cele 21 de „trițe” încercate, în timp ce portocaliile au înscris o treime din cele 27 de aruncări de la distanță. Diferența s-a făcut de la linia de fault de unde dâmbovițencele au transformat 3 libere (din 8). Brașovencele au avut doar 2 libere tot meciul, transformate. Echilibrul s-a văzut și în numărul total de recuperări, ambele echipe având 34 de mingi prinse la panou. A fost diferită distribuția recuperărilor, cu CSM având 6 ofensive și 28 defensive, față de 12 ofensive și 22 defensive ale Olimpiei.
Brașovencele pot invoca ghinionul pe final, când câteva fracțiuni de secundă au făcut diferența de la extaz la agonie. Dar alb-albastrele au pierdut partida insistând pe aceeași carte necâștigătoare a pătrunderilor (la care nu au scos faulturi) și nereușind să gestioneze finalul când două faulturi bine făcute ar fi adus prima cupă la Brașov. De asemenea, ar fi putut să încerce o jucătoare mai experimentată să se apere la Poole la faza coșului victorios, care probabil ar fi reușit să o faulteze la timp, fără să se dea fault pe aruncare. Ar mai fi de menționat că la acea repunere pivotul Higgins încerca să blocheze intrarea mingii în joc și după pasul pe care Poole l-a primit ușor sus (nu s-a încercat apărarea la pas), Higgins s-a retras în apărare, dar a rămas în dreapta. La fel și celălalt om mare, prins tot înspre dreapta, de unde nu au mai putut să închidă la pătrundere. Poole a sesisat unde sunt oamenii mari și a ales partea opusă pentru pătrundere de unde Pesovic a încercat să strângă, dar era deja târziu pentru fault, pentru că s-ar fi dat libere. Dar e ușor să analizezi de pe margine…
De partea cealaltă, târgoviștencele au reușit în repriza secundă un pressing sufocant pe tot terenul care, coroborat cu faptul că patru adversare au fost integraliste, le-a ajutat pe final, când jucătoarele cu experiență în portocaliu aveau destule opțiuni pentru o acțiune individuală care să rezolve soarta partidei, iar jucătoarea cea mai în mână, Poole, a finalizat cu coș. Elevele lui Tănase au strâns agresiv pe colț la ultima fază, forțând o aruncare dezechilibrată, dar au avut noroc că Higgins nu a trimis mingea în coș cu câteva fracțiuni de secundă mai repede.
La final, CSM Târgoviște a primit trofeul și jucătoarele s-au urcat în tribuna de pe parchet (unde la final 8 au stat jucătoarele care nu aveau meci și oficialii) pentru a sărbători cu fanii trofeul. Interesant este că CSM Târgoviște a obținut acest trofeu jucând doar 3 meciuri, cele de la turneul final. Olimpia CSU Brașov a disputat 5 partide în competiția eliminatorie. Pentru celălalt trofeu intern, Liga Națională, echipele din grupa 1-6 vor avea 28 de meciuri în picioare înainte de accederea în play-off.
Epilogul zilelor de baschet feminin din județul Covasna a fost oferit de AllStar Game, cu timișorencele Godri-Părău, Stoenescu și Ardelean în echipa Sudului, meciul stelelor fiind programat duminică de la ora 17.
Acest articol a fost publicat în și etichetat cu All Star Game, baschet feminin, CSM Târgoviște, Cupa României, Final 8, Foto, MVP, Pesovic, Porsche Poole, reportaj, sport. Salvează legătura permanentă.

References: CSM 
 CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 

CSM 

CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM